सुंदरनगर (पुरुषोत्तम): चंडीगढ़-मनाली एन.एच. पर सुंदरनगर के पुंघ में एक नाके के दौरान पुलिस ने 4 किलो 2 ग्राम चरस बरामद की है। जानकारी के अनुसार सुंदरनगर पुलिस थाना प्रभारी गुरबचन सिंह के नेतृत्व में ए.एस.आई. ललित कुमार की टीम ने नैशनल हाईवे-21 पर बुधवार को नाका लगाया था। इस दौरान मंडी की ओर से रूपनगर जा रही पंजाब रोडवेज की बस को जांच के लिए रोका गया। इस दौरान पुलिस दल ने बस में सवार 2 युवकों के सामान की जांच की तो एक बैग से 4 किलो 2 ग्राम चरस बरामद हुई, जिस पर पुलिस ने उक्त दोनों युवकों को गिरफ्तार कर लिया। युवकों की पहचान हरियाणा के पलवल निवासी तरुण कुमार (25) पुत्र योगराज व फरीदाबाद निवासी बाबू राम (26) पुत्र विजय कुमार के रूप में हुई है।